Velkaa perineelle koplalle kelpasi lahtelaisasunnosta kaikki irtaimisto, huonekaluja lukuun ottamatta.

Ryöstäjille luettiin kahden ja puolen vuoden ehdottomat vankeustuomiot. Jyrki Vesa / AL

Päijät-Hämeen käräjäoikeus on tuominnut ryöstökoplan ehdottomiin vankeusrangaistuksiin viime lokakuisesta teosta.

Kahden naisen ja kahden miehen ryhmä soitti Lahden keskustassa olevan asunnon ovikelloa. Kun asunnossa yksin ollut nuori äiti vauva sylissään avasi oven pimeään rappuun, hänet työnnettiin sivuun ja istutettiin keittiöön.

Äidille ilmoitettiin, että kyseessä on 1 000 euron suuruisen velan perintä.

Ryhmä aloitti asunnossa olevien tavaroiden kahmimisen ja pakkaamisen. Kauhistunutta äitiä ja vauvaa vahdittiin ampuma-aseen ja veitsen kanssa.

Yhden tunkeutujan pelokas nainen tunsi entuudestaan. Heti alussa häntä läimäytettiin kaksi kertaa kasvoille ja lyötiin nyrkillä päähän.

Sisään rynnänneille kelpasi kaikki. Kasseihin ja jätesäkkeihin pakattiin elektroniikkaa, kahvinkeitin, taulutelevisio, pariskunnan henkilökohtaiset paperit sekä pankki- ja Kela-kortit.

Haluttua tavaraa olivat myös kengät ja jopa viisariton seinäkello.

Siivousvälineet, kuten hammasharjat- ja tahnat, olivat myöskin mukaan kelpaavaa tavaraa.

Usean tunnin kestänyt reissu alkoi kurnia vatsaa ja ruokaa syötiin suoraan pariskunnan jääkaapista.

Perheen vaatteita sovitettiin pelosta tärisevän äidin silmien edessä. Häneltä oli otettu kännykkä pois.

Koirakin vietiin

Perheen Chihuahua-rotuinen lemmikkikoira kelpasi koplalle ja siitä kerrotaan laaditun 800 euron luovutustodistus.

Asunnosta vietiin lähes kaikki irtain omaisuus. Ainoastaan huonekalut jäivät pariskunnalle.

Vauvansa kanssa tapahtumia seuranneen naisen mukaan koplan teko kesti kolme tuntia.

Lopuksi tekijät kielsivät äitiä kertomasta asiasta poliisille.

Rikosilmoituksen poliisille teki toisen anoppi seuraavana päivänä nähtyään kaamean jäljen pariskunnan kodissa.

Osa anastetusta omaisuudesta saatiin takaisin tekijöiden asunnoista poliisin tarkastuksissa.

Samoin koira, jonka toinen mukana olleista naisista oli vienyt kotiinsa.

Kovat tuomiot

Päijät-Hämeen käräjäoikeus katsoi kaikkien mukana olleiden yhdessä tuumin syyllistynen törkeään ryöstöön.

Rangaistus on 2 vuotta ja 6 kuukautta ehdotonta vankeutta.

Tuomitut ovat vuonna 1983 syntynyt Minna Carina Korkeamäki, 1990 syntynyt Natalia Manninen ja 1977 syntynyt Tero Petri Olavi Peteri.

Vuonna 1991 syntyneen Jere Antero Nummelan vankeustuomio on 2 vuotta, 5 kuukautta ja 20 päivää.

Vastaajat määrättiin maksamaan kärsimys- ja haittakorvauksia sekä korvaamaan kadoksiin jääneen omaisuuden arvona yhteensä noin 6 400 euroa.

Perjantaina annettu tuomio ei ole vielä lainvoimainen.